b'\n_START_ARTICLE_\nKyp\xc3\xa4r\xc3\xa4npeite\n_START_PARAGRAPH_\nKyp\xc3\xa4r\xc3\xa4npeite on vaakunakokonaisuudessa kyp\xc3\xa4r\xc3\xa4n laelta kilven molemmin puolin laskeutuva vaate. Tyypillisesti peitteen tinktuureina ovat vaakunan p\xc3\xa4\xc3\xa4v\xc3\xa4rit niin, ett\xc3\xa4 ulkopuoli on v\xc3\xa4ri\xc3\xa4 ja sis\xc3\xa4puoli metallia. Kyp\xc3\xa4r\xc3\xa4npeite on tiett\xc3\xa4v\xc3\xa4sti l\xc3\xa4ht\xc3\xb6isin kyp\xc3\xa4r\xc3\xa4n lakea ja niskaa suojanneesta vaatekappaleesta, jota on k\xc3\xa4ytetty suojana auringolta. Varhaisissa vaakunoissa se oli pieni, mutta on my\xc3\xb6hemmin suurentunut ja muotoutunut vallitsevien tyylisuuntausten mukaisesti. Kyp\xc3\xa4r\xc3\xa4npeitett\xc3\xa4 ei yleens\xc3\xa4 voi k\xc3\xa4ytt\xc3\xa4\xc3\xa4 vaakunassa ilman kyp\xc3\xa4r\xc3\xa4\xc3\xa4 eik\xc3\xa4 kyp\xc3\xa4r\xc3\xa4\xc3\xa4 ilman peitett\xc3\xa4, mutta tavat vaihtelevat maasta toiseen._NEWLINE_Kyp\xc3\xa4r\xc3\xa4npeite on aina kuviteltava kankaiseksi, joten se ei ole korvattavissa esimerkiksi lehv\xc3\xa4st\xc3\xb6ll\xc3\xa4. Sen sijaan joissakin tapauksissa on mahdollista, ett\xc3\xa4 kyp\xc3\xa4r\xc3\xa4nkoriste ik\xc3\xa4\xc3\xa4n kuin valuu liepeilt\xc3\xa4\xc3\xa4n kilven molemmin puolin ja muuttuu siten kyp\xc3\xa4r\xc3\xa4npeitteeksi. V\xc3\xa4reihin ei ole olemassa sitovia s\xc3\xa4\xc3\xa4nt\xc3\xb6j\xc3\xa4, mutta kaksiv\xc3\xa4risyys on vakiintunut k\xc3\xa4yt\xc3\xa4nt\xc3\xb6. Englannissa ja osin my\xc3\xb6s Euroopan mantereella kyp\xc3\xa4r\xc3\xa4npeitteet olivat 1500-luvulta l\xc3\xa4htien pitk\xc3\xa4\xc3\xa4n kaikki punahopeisia, mutta sittemmin tavaksi on vakiintunut, ett\xc3\xa4 peite toistaa vaakunan p\xc3\xa4\xc3\xa4v\xc3\xa4rit. On my\xc3\xb6s mahdollista, ett\xc3\xa4 peitteess\xc3\xa4 toistuu kilven jako niin, ett\xc3\xa4 puolet ovat kesken\xc3\xa4\xc3\xa4n eri v\xc3\xa4ri\xc3\xa4. T\xc3\xa4t\xc3\xa4 ei kuitenkaan suositella, sill\xc3\xa4 kyp\xc3\xa4r\xc3\xa4npeitteell\xc3\xa4 ei ole vaakunassa varsinaista informaatioteht\xc3\xa4v\xc3\xa4\xc3\xa4.'